कार्मिक, लोक शिकायत एवं पेंशन मंत्रालय
उधमपुर निर्वाचन क्षेत्र में स्थित विश्व का सबसे ऊंचा रेल पुल और एशिया की सबसे लंबी अत्याधुनिक सड़क सुरंग स्थित हैं जो राष्ट्रीय स्तर की कुछ महत्वपूर्ण परियोजनाओं में शामिल हैं जो श्री नरेन्द्र मोदी के प्रधानमंत्री बनने के बाद पिछले 9 वर्षों के दौरान इस निर्वाचन क्षेत्र में शुरू हुई हैं : डॉ. जितेन्द्र सिंह
यह निर्वाचन क्षेत्र संभवतः भारत के समस्त संसदीय निर्वाचन क्षेत्रों में सबसे अधिक विकसित निर्वाचन क्षेत्रों में से एक है: डॉ. जितेन्द्र सिंह
डॉ. जितेन्द्र सिंह ने अपने निर्वाचन क्षेत्र के पंचायत राज संस्थान  प्रतिनिधियों, पंचों, सरपंचों, भाजपा पदाधिकारियों और अन्य कार्यकर्ताओं के लिए दोपहर भोज पर दो घंटे की बैठक आयोजित की
दो दिन पहले विश्व के सबसे बड़े कन्वेंशन सेंटर भारत मंडपम का उद्घाटन करते हुए प्रधानमंत्री श्री नरेन्द्र मोदी ने रियासी में स्थित सबसे ऊंचे रेलवे पुल और श्यामा प्रसाद मुखर्जी के नाम पर बनी सबसे लंबी सड़क सुरंग "चेनानी से नाशरी" के उद्घाटन का उल्लेख किया, प्रधानमंत्री श्री नरेन्द्र मोदी ने मन की बात कार्यक्रम के प्रसारण में भद्रवाह में सफल अरोमा मिशन और लैवेंडर की खेती का भी जिक्र किया
इस निर्वाचन क्षेत्र में पिछले 9 वर्षों के दौरान कठुआ के पास उत्तर भारत का पहला औद्योगिक बायोटेक पार्क, भद्रवाह में पहला नेशनल इंस्टीट्यूट ऑफ हाई ऐल्टिटूड मेडिसिन, कठुआ में पहला बीज प्रसंस्करण संयंत्र, उधमपुर में रेडियो स्टेशन और दो पासपोर्ट कार्यालयों की स्थापना की गई है
उधमपुर निर्वाचन क्षेत्र में स्थित विश्व का सबसे ऊंचा रेल पुल और एशिया की सबसे लंबी अत्याधुनिक सड़क सुरंग स्थित हैं जो राष्ट्रीय स्तर की कुछ महत्वपूर्ण परियोजनाओं में शामिल हैं जो श्री नरेन्द्र मोदी के प्रधानमंत्री बनने के बाद पिछले 9 वर्षों के दौरान इस निर्वाचन क्षेत्र में शुरू हुई हैं।
यह बात आज केंद्रीय विज्ञान एवं प्रौद्योगिकी राज्य मंत्री  प्रधानमंत्री कार्यालय, कार्मिक, लोक शिकायत, पेंशन, परमाणु ऊर्जा और अंतरिक्ष राज्य मंत्री डॉ. जितेन्द्र सिंह ने अपने निर्वाचन क्षेत्र के पीआरआई प्रतिनिधियों, पंचों, सरपंचों, भाजपा पदाधिकारियों और अन्य कार्यकर्ताओं के लिए दोपहर भोज पर आयोजित दो घंटे की बैठक के दौरान कही।
यह बैठक नियमित रुप से आयोजित होने वाले फीडबैक सत्रों का एक हिस्सा थी जिन्हें डॉ. जितेन्द्र सिंह अपने निर्वाचन क्षेत्र के विभिन्न हिस्सों के प्रतिनिधियों के साथ नियमित रूप से आयोजित करते रहे हैं। आज की बैठक में जिन क्षेत्रों का प्रतिनिधित्व किया गया उनमें डोडा, बशोली, बिलावर, कठुआ और रामबन शामिल हैं।
डॉ. जितेन्द्र सिंह ने कहा कि पिछले 9 वर्षों के दौरान उधमपुर-डोडा-कठुआ लोकसभा निर्वाचन क्षेत्र में अभूतपूर्व रुप से विकास कार्य हुए हैं, लेकिन हमें निर्वाचन क्षेत्र के प्रत्येक हिस्से में इन कार्यों के बारे में अधिक से अधिक जागरूकता फैलाने की आवश्यकता है।
डॉ. जितेन्द्र सिंह ने कहा कि यह हम सभी के लिए बड़े गर्व की बात है कि दो दिन पहले ही विश्व के सबसे बड़े कन्वेंशन सेंटर भारत मंडपम का उद्घाटन करते हुए प्रधानमंत्री श्री नरेन्द्र मोदी ने रियासी में स्थित सबसे ऊंचे रेलवे पुल का उल्लेख किया और श्यामा प्रसाद मुखर्जी के नाम पर बनी सबसे लंबी सड़क सुरंग "चेनानी से नाशरी" का भी उन्होंने उद्घाटन किया था। प्रधानमंत्री श्री नरेन्द्र मोदी ने अपने मन की बात कार्यक्रम के प्रसारण में भद्रवाह में सफल अरोमा मिशन और लैवेंडर की खेती का भी जिक्र किया।
प्रतिनिधिमंडल ने डॉ. जितेन्द्र सिंह को एक जन सर्वेक्षण रिपोर्ट प्रस्तुत की जिसमें बताया गया है कि 'उधमपुर-डोडा-कठुआ' संसदीय क्षेत्र संभवतः भारत के समस्त संसदीय निर्वाचन क्षेत्रों में सबसे अधिक विकसित निर्वाचन क्षेत्रों में से एक है।
डॉ. जितेन्द्र सिंह ने कहा कि इसका श्रेय प्रधानमंत्री श्री नरेन्द्र मोदी को जाता है, जिन्होंने मई, 2014 में कार्यभार संभालने के बाद जम्मू-कश्मीर और पूर्वोत्तर क्षेत्र पर विशेष ध्यान दिया।
डॉ. जितेन्द्र सिंह ने कहा कि उधमपुर-डोडा-कठुआ संसदीय क्षेत्र भारत का एकमात्र ऐसा निर्वाचन क्षेत्र है जिसे पिछले पांच वर्षों में तीन केंद्रीय वित्त पोषित मेडिकल कॉलेज प्राप्त हुए हैं।
डॉ. जितेन्द्र सिंह ने कहा कि इस निर्वाचन क्षेत्र ने भारत और विश्व में 'पर्पल क्रांति' के जन्मस्थान के रूप में खूब ख्याति अर्जित की है और इसने न केवल जम्मू-कश्मीर में बल्कि पूरे देश में कृषि-तकनीक स्टार्ट-अप को जन्म दिया है। डॉ. जितेन्द्र सिंह ने कहा कि इस संसदीय क्षेत्र में प्रधानमंत्री नरेंद्र मोदी द्वारा प्रोत्साहित स्टार्ट-अप आंदोलन में अपना योगदान देने की पूरी क्षमता मौजूद है।
इस निर्वाचन क्षेत्र में पिछले 9 वर्षों के दौरान कठुआ के पास उत्तर भारत का पहला औद्योगिक बायोटेक पार्क, भद्रवाह में पहला नेशनल इंस्टीट्यूट ऑफ हाई ऐल्टिटूड मेडिसिन, कठुआ में पहला बीज प्रसंस्करण संयंत्र, उधमपुर में रेडियो स्टेशन और दो पासपोर्ट कार्यालयों की स्थापना की गई है।
डॉ. जितेन्द्र सिंह ने प्रतिनिधिमंडल से कहा कि लोगों को पिछले नौ वर्षों में हुए कई बुनियादी ढांचागत विकास कार्यों जैसे विश्व का सबसे ऊंचा रेलवे पुल जो एफिल टावर से भी ऊंचा है, डॉ. श्यामा प्रसाद मुखर्जी सुरंग जो विश्व की सबसे लंबी सड़क सुरंग है, के बारे में जागरूक किया जाए क्योंकि इनका देश में बुनियादी ढांचागत चमत्कार के रूप में उल्लेख किया गया है।
इस निर्वाचन क्षेत्र में सड़क और राजमार्ग विकास के संदर्भ में, डॉ. जितेन्द्र सिंह ने कहा कि कटरा से दिल्ली तक वंदे-भारत एक्सप्रेस, उत्तर भारत का पहला केबल-स्टे ब्रिज अटल सेतु, केरियन-गंडियाल में जम्मू-कश्मीर का पहला अंतर्राज्यीय पुल, उत्तर भारत का दिल्ली से कठुआ होते हुए कटरा तक पहला एक्सप्रेस रोड कॉरिडोर, लखनपुर-बानी-बसोहली-डोडा होकर छतरगला टनल तक नए राष्ट्रीय राजमार्ग ने इस निर्वाचन क्षेत्र को अब तक की सबसे अच्छी कनेक्टिविटी वाला क्षेत्र बना दिया है, जिससे देश के अन्य निर्वाचन क्षेत्रों की तुलना में इस क्षेत्र का बहुत अधिक विकास हुआ है।
डॉ. जितेन्द्र सिंह ने कहा कि इस निर्वाचन क्षेत्र में स्थित उधमपुर जिला प्रधानमंत्री ग्राम सड़क योजना के तहत सड़कों के निर्माण के मामले में देश में पहले स्थान पर है।
डॉ. जितेन्द्र ने कहा कि कटरा में एक इंटरमॉडल स्टेशन  की स्थापना से इस निर्वाचन क्षेत्र में एक विश्व स्तरीय अत्याधुनिक परियोजना न केवल श्री माता वैष्णो देवी तीर्थ पर आने वाले तीर्थयात्रियों के यात्रा अनुभव को बेहतर बनाएगी बल्कि इस निर्वाचन क्षेत्र के लोगों के लिए रोजगार, व्यापार आदि के बारे में अनेक अवसरों का भी सृजन करेगी।
प्रतिधिनमंडल में रजत सपोलिया, दर्शन सिंह, बिट्टू चौधरी, ज्ञान बटाडिया, सोहन लाल गुप्ता, मदन लाल, शेर सिंह, राजिंदर सिंह, सरला देवी, चैन सिंह, जोगिंदर शर्मा, कुलदीप कुमार, बसोहली से भूषण कुमार, विजय ठाकुर, संदीप सिंह, देशराज परिहार, चंदर शर्मा, वैशन परिहार, डोडा से रमेश कटोच, छोटा खजूरिया, रतन चंद, तीर्थ राम, टिक्का शर्मा, विनोद, दानेश, चरण दास, बिलावर से राजू, कठुआ से शिव देव सिंह और रामबन से राजेश्वर कुमार शामिल थे।